་གི་སེམས་ཉིད་ཧཱུྃ་དུ་གྱུར་པ་ལས་འོད་འཕྲོས་པས་རྡོ་རྗེའི་ས་གཞི་རྭ་གུར་བླ་རེ་མེ་འོད་དང་བཅས་པའི་བསྲུང་བའི་འཁོར་ལོ་ཡངས་ཤིང་རྒྱ་ཆེ་བར་གྱུར། ཨོཾ་ཏཱ་རེ་ཏུཏྟཱ་རེ་ཏུ་རེ་རཀྵ་རཀྵ་སྭཱཧཱ། ཞེས་ཕྲེང་སྐོར་ཙམ་བཟླས། དེ་ལྟ་བུའི་བསྲུང་བའི་འཁོར་ལོའི་ནང་དུ་པཾ་ལས་པདྨ་དཀར་པོ་འདབ་མ་བརྒྱད་པའི་ལྟེ་བར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་རང་གི་སེམས་ཉིད་རཾ་ཡིག་དཀར་པོ་དེ་ལས་འོད་འཕྲོས་དོན་གཉིས་བྱས་ཚུར་འདུས་ཡོངས་སུ་གྱུར་པ་ལས་རང་ཉིད་རྗེ་བཙུན་མ་སྒྲོལ་མ་དཀར་མོ་ཞལ་གཅིག་ཕྱག་གཉིས་སྤྱན་གསུམ་གཡས་མཆོག་སྦྱིན་དང་། གཡོན་པདྨ་དཀར་པོའི་ཡུ་བ་མཐེབ་སྲིན་གྱིས་ཐུགས་ཀར་འཛིན་ཅིང་། འདབ་མ་སྙན་གྱི་ཐད་ཀར་ཁ་བྱེ་བ། དབུ་སྐྲ་མཐོན་མཐིང་རལ་པའི་ཟུར་ཕུད་ལྟག་པར་བཅིངས་ཤིང་། ལན་བུ་རིང་དུ་འཕྱངས་པ། དར་དམར་པོས་སྟོད་གཡོགས་པ། དར་སྣ་ཚོགས་ཀྱི་ཤམ་ཐབས་ཅན། རིན་པོ་ཆེའི་རྒྱན་བརྒྱད་ཀྱིས་བརྒྱན་པ། རྡོ་རྗེའི་སྐྱིལ་མོ་ཀྲུང་གིས་བཞུགས་ཤིང་། སྐུ་ལས་འཕྲོས་པའི་འོད་ཟེར་དཀར་པོས་འཇིག་རྟེན་གྱི་ཁམས་ཐམས་ཅད་གསལ་བར་བྱེད་པ། དེའི་དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཐུགས་ཀའི་དབུས་སུ་ཟླ་བ་ལ་གནས་པའི་རཾ་ཡིག་དཀར་པོ་ལས་འོད་ཟེར་འཕྲོས་པས་རྗེ་བཙུན་སྒྲོལ་མ་དཀར་མོ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿ བསྡུ་རྒྱ་སེ་གོལ་གྱིས་སྤྱན་དྲངས། ཛཿཧཱུྃ་བཾ་ཧོཿ གཉིས་སུ་མེད་པར་ཐིམ། སླར་ཡང་རཾ་ཡིག་ལས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ བསྡུ་རྒྱ་སེ་གོལ་གྱིས་སྤྱན་དྲངས། ཐལ་མོ་སྦྱར་ལ། ཨོཾ་ཨ་བྷི་ཥཱིཉྩ་ཏུ་མཾ་སརྦ་ཏ་ཐཱ་ག་ཏ་ཞེས་གསོལ་བ་བཏབ་པས་དབང་གི་ལྷ་རྣམས་ཀྱིས། ཨོཾ་བཛྲི་བྷ་ཝ་ཨ་བྷི་ཥཱིཉྩ་ཧཱུྃ། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར་སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་འོད་དཔག་མེད་ཀྱིས་དབུ་བརྒྱན། ཨོཾ་ཨཱརྻ་ཏཱ་ར་སྔོན་དུ་འགྲོ་བའི་ཆུ་གཉིས་ཉེར་སྤྱོད་རོལ་མོ་དང་བཅས་པའི་སྔགས་ལ་པྲ་ཏཱིཙྪ་སྭཱཧཱ་བཏགས་པས་མཆོད། ཐལ་སྦྱར་རམ། དྲིལ་གསིལ་གང་རུང་གིས། འཁོར་བ་ལས་སྒྲོལ་ཏཱ་རེ་མ། །ཏུཏྟཱ་ར་ཡིས་འཇིགས་བརྒྱད་སྒྲོལ། །ཏུ་རེས་ན་བ་རྣམས་ལས་སྒྲོལ། །སྒྲོལ་མ་ཡུམ་ལ་ཕྱལ་འཚལ་ལོ། །ཞེས་པས་བསྟོད། རང་གི་ཐུགས་ཀའི་རཾ་ཡིག་ལས་སྔགས་ཕྲེང་གིས་བསྐོར་བ་ལས་འོད་འཕྲོས་དོན་གཉིས་བྱས། ཚུར་འདུས་རང་ལ་ཐིམ། ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱཧཱ། ཞེས་ཕྲེང་སྐོར་ཙམ་བཟླས་པའི་མཐར། བཅོམ་ལྡན་འདས་མས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། གདན་འོད་ཟེར་མའི་རྣམ་པར་གྱུར་ནས་རང་ལ་ཐིམ། སྔས་མགོའི་བུམ་པ་ཨ་མྲྀ་ཏས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་བུམ་པ་རིན་པོ་ཆེ་སྣ་ཚོགས་ལས་གྲུབ་པའི་རི་རབ། ཤར་ཤེལ། ལྷོ་བཻཌཱུརྻ། ནུབ་པདྨ་རཱ་ག བྱང་གསེར་ལས་གྲུབ་པ། དེའི་སྟེང་དུ་ཁ་རྒྱན་དཔག་བསམ་གྱི་ཤིང་ལོ་མ་དང་མེ་ཏོག་རྒྱས་པ། རི་རབ་སྟེང་དཔག་བསམ་ཤིང་གི་དྲུང་དུ། པདྨ་དང་ཟླ་བའི་གདན་ལ་ལྷ་མོ་ཤྲ་ཝ་ཎ་སྐུ་མདོག་སྔོན་པོ་སྐེད་པ་ཕྲ་བ། ནུ་མ་རྒྱས་པ། མཛེས་ཤིང་ཡིད་དུ་འོང་བའི་ཆ་བྱད་ཅན། རི་རབ་ལ་སྟེགས་འདུག་གི་ཚུལ་དུ་བཞུགས་པ། དར་དང་རིན་པོ་ཆེའི་རྒྱན་ཅན། ཕྱག་གཡས་མེ་ལོང་དང་རྔ་ཡབ། གཡོན་དཔག་བསམ་གྱི་ཤིང་གི་ཡལ་ག་འཛིན་པ། ཤེས་བྱ་ཐམས་ཅད་གསལ་བར་ལུང་སྟོན་པའི་སྐུར་གྱུར། དེའི་དཔྲལ་བར་ཨོཾ། མགྲིན་པར་ཨཱཿ ཐུགས་ཁར་ཧཱུྃ། ཧཱུྃ་ལས་འོད་འཕྲོས་པས་ལྷ་མོ་ཤྲ་ཝ་ཎ་ལ་བླ་མ་དང་དཀོན་མཆོག་རིན་པོ་ཆེ་རྣམ་པ་གསུམ་གྱིས་བསྐོར་བ་ཨོཾ་བཛྲ་ས་མཱ་ཛཿ བསྡུ་རྒྱ་སེ་གོལ་གྱིས་སྤྱན་དྲངས། ཨོཾ་གུ་རུ་ཏྲཻ་རཏྣ་ཤྲ་ཝ་ཎ་ཨརྒྷཾ་ནས་ཤཔྟ་ཨཱཿཧཱུྃ་གི་བར་གྱིས་མཆོད། ཛཿཧཱུྃ་བཾ་ཧོཿ མདུན་བསྐྱེད་ལ་གཉིས་སུ་མེད་པར་ཐིམ་པས་སྟེང་གི་ནམ་མཁའ་ལ་བླ་མ་དང་དཀོན་མཆོག་རིན་པོ་ཆེ་རྣམ་པ་གསུམ་མངོན་སུམ་བཞིན་དུ་བཞུགས་པར་གྱུར། མཆོད་པ་བསང་སྦྱང་བྱིན་རླབས་གོང་བཞིན། རབ་འབྱམས་རྒྱ་མཚོ་སོགས་ཚིགས་བཅད་དང་སྤེལ་ནས་མཆོད་པའམ། ཡང་ན་ཨོཾ་གུ་རུ་སོགས་སྔོན་འགྲོའི་ཆུ་གཉིས་ཉེར་སྤྱོད་རོལ་མོ་རྣམས་ཀྱིས་སྔགས་ཀྱི་མཐར་པྲ་ཏཱིཙྪ་སྭཱཧཱ་བཏགས་པས་མཆོད། དྲིལ་གསིལ་ལམ་ཐལ་སྦྱར་གང་རུང་གིས། སངས་རྒྱས་ཐམས་ཅད་འདུས་པའི་སྐུ་སོགས་བླ་བསྟོད། སྟོན་པ་བླ་མེད་སངས་རྒྱས་རིན་པོ་ཆེ་སོགས་དཀོན་མཆོག་གི་བསྟོད་པ། མ་རིག་འཁྲུལ་པའི་སེམས་ཅན་ལ། །ཡང་དག་དོན་རྣམས་གསལ་མཛད་པའི། །རྗེ་བཙུན་སྒྲོལ་མ་ཐུགས་རྗེ་ཅན། །ཤྲ་ཝ་ཎ་ལ་ཕྱག་འཚལ་ལོ། །རིན་ཆེན་ལས་གྲུབ་རི་རབ་སྟེང་། །དཔག་བསམ་ཤིང་དྲུང་པད་ཟླ་ལ། །འཁྱིལ་སྟེགས་ཚུལ་གྱིས་རབ་བཞུགས་པ། །ཤྲ་ཝ་ཎ་ལ༞ །ཨནྡྲ་ནཱི་ལའི་མདངས་ལྡན་སྐུ། །མཛེས་ཤིང་རབ་སྒེག་ཡིད་འོང་བ། །དར་དང་རིན་ཆེན་རྒྱན་གྱིས་སྤྲས། །ཤྲ་ཝ་ཎ་ལ༞ །ཕྱག་གཡས་མེ་ལོང་རྔ་ཡབ་ཀྱིས། །ཤེས་བྱ་སྟོན་ཅིང་རྨོངས་པ་སེལ། །ཕྱག་གཡོན་དཔག་བསམ་ཡལ་ག་ཡིས། །དགོས་འདོད་སྩོལ་ལ་ཕྱག་འཚལ་ལོ། །དུས་གསུམ་སངས་རྒྱས་ཐམས་ཅད་ཀྱི། །ཕྲིན་ལས་གཅིག་བསྡུས་རྗེ་བཙུན་མར། །བདག་གིས་གུས་པས་བསྟོད་པའི་མཐུས། །རབ་འབྱམས་དུས་གསུམ་གསལ་མཐོང་ཤོག །ཅེས་བསྟོད་ལ། རང་གཞན་གྱི་སྨོད་འབྲུ་ཐལ་མོའི་བར་བཟུང་ནས། བླ་མ་དང་དཀོན་མཆོག་རིན་པོ་ཆེ་རྣམ་པ་གསུམ་དང་། ཁྱད་པར་བཅོམ་ལྡན་འདས་ཤྲ་ཝ་ཎས་བདག་གི་ཡིད་ལ་རེ་བའི་དོན་འདིས་ཐོག་དྲངས་དུས་གསུམ་གྱི་བླང་དོར་ཐམས་ཅད་མངོན་སུམ་བཞིན་དུ་ཤེས་ནུས་པའི་ཕྲིན་ལས་དང་སྟོང་གྲོགས་མཛད་དུ་གསོལ། ཞེས་བརྗོད་ལ་རྟེན་ལ་མེ་ཏོག་གཏོར། དེ་འདྲ་ལན་ཉེར་གཅིག་ནས་གསུམ་གྱི་བར་བྱས་ལ། སེམས་ཀྱི་ལྷ་མོ་ཤྲ་ཝ་ཎས་རང་གི་ཡིད་ལ་ཡོད་པའི་དོན་དེའི་ཐོག་དྲངས་བླང་དོར་ཐམས་ཅད་གསལ་བར་སྟོན་པར་བསམ་ལ་མདུན་གྱི་སྐྱབས་གནས་རྣམས་བློ་ལ་གསལ་འདེབས་དང་མ་བྲལ་བའི་ངང་ནས། ཨོཾ་ཤྲ་ཝ་ཎ་པི་ཤ་ཙི་ནི་མུཎྜེ་སྭཱཧཱ། ཞེས་ཅི་ནུས་བཟླས། ཐུན་འཕྲོ་འཇོག་པ་ནའང་གོང་བཞིན་འདོད་གསོལ་དང་མཆོད་བསྟོད་བྱས་ལ་གཏོར་མ་དང་པོ་ཨ་མྲྀ་ཏས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བར་ཨོཾ་ཞུ་བ་ལས་བྱུང་བའི་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ལན་གསུམ་བརྗོད་ནས་བྱིན་གྱིས་བརླབས་མཛོད་རྒྱའི་མཐར་སེ་གོལ་རེག་ལ། ཨོཾ་གུ་རུ་ཏྲཻ་རཏྣ་ཤྲཱ་ཝ་ཎ་ན་མཿསརྦ་ཏ་ཐཱ་ག་ཏ་བྷྱོ་བི་ཤྭ་ནས་བ་ལིངྟ་ཡེ་སྭཱཧཱ་བཏགས་པ་གསུམ་གྱིས་བླ་མ་དཀོན་མཆོག་དང་ཤྲ་ཝ་ཎ་ལ་ཕུལ། མཚན་སྔགས་སྔོན་འགྲོའི་ཆུ་གཉིས་ཉེར་སྤྱོད་རོལ་མོ་བསྟོད་པ་འདོད་གསོལ་རྣམས་གོང་བཞིན། གཏོར་མ་གཉིས་པ། ཨོཾ་ཨཱཿཧཱུྃ། ལན་གསུམ་གྱིས་བྱིན་གྱིས་བརླབས་ལ། རང་གི་སྙིང་ག་ནས་འོད་ཟེར་འཕྲོས་པས་དཔལ་རྡོ་རྗེ་ནག་པོ་ཆེན་པོ་ལྕམ་དྲལ་བྲན་གཡོག་བཀའ་སྡོད་འཁོར་དང་བཅས་པ་དང་། མཐུ་སྟོབས་ཀྱི་དབང་ཕྱུག་དཔལ་མགོན་ཞལ་བཞི་པ་ཡུམ་ཆེན་སྲིང་མོ་བཞི་འཁོར་དང་བཅས་པ་ཨོཾ་བཛྲ་ས་མཱ་ཛཿ བསྡུ་རྒྱ་སེ་གོལ་རྡོར་ཐལ་གྱི་མཐར་སེ་གོལ་གཏོགས་པ་དང་ཨོཾ་ཤྲི་མ་ཧཱ་ཀཱ་ལ་ཡ། མ་ཧཱ་ཀཱ་ལི་དེ་ཝཱི་ཡེ། དྷརྨ་པཱ་ལ་ཙ་ཏུར་མུ་ཁ་ཀརྨ་ནཱ་ཐ་ས་པཱ་རི་ཝཱ་ར་ན་མཿསརྦ་སོགས་བཏགས་པ་གསུམ་གྱིས་ཕུལ། ཨོཾ་ཨརྒྷཾ་ནས། ཤཔྟ་ཨཱཿཧཱུྃ་གི་བར་གྱིས་མཆོད། ཐལ་སྦྱར་རམ་དྲིལ་གསིལ་གང་རུང་གིས། གོང་གི་འཁྲུལ་དང་སོགས་ཀྱིས་བསྟོད། དཔལ་མགོན་དམ་པ་ཆོས་སྐྱོང་བའི་སྲུང་མ་ཁྱེད་རྣམས་ཀྱིས་བདག་གི་ཡིད་ལ་རེ་བའི་དོན་འདིས་སོགས་གོང་བཞིན་འཕྲིན་བཅོལ། གཏོར་མ་གསུམ་པ་འབྲུ་གསུམ་གྱིས་བྱིན་གྱིས་བརླབས། ཧཱུྃ་མཛད་ཀྱི་ཕྱག་རྒྱ་ལས་མཛུབ་མོ་བཀུག་པ་དང་། བྷཱུ་མི་ཏ་ས་པ་རི་ཝཱ་ར་ཨ་ཀརྵ་ཡ་ཛཿ བྷཱུ་མི་པ་ཏི་ས་པ་རི་ཝཱ་ར་ཨོཾ་ཨ་ཀཱ་རོ་ནས། ཨཱཿཧཱུྃ་ཕཊ་སྭཱཧཱའི་བར་ལན་གསུམ། རྡོར་ཐལ་སེ་གོལ་དང་བཅས་པས་བསྔོ། ཐལ་མོ་སྦྱར་ལ། བཅོམ་ལྡན་འདས་དེ་བཞིན་གཤེགས་པ་རྒྱལ་བ་རིན་ཆེན་མང་ལ་ཕྱག་འཚལ་ལོ། །དེ་བཞིན་གཤེགས་པ་གཟུགས་མཛེས་དམ་པ་ལ་ཕྱག་འཚལ་ལོ། །དེ་བཞིན་གཤེགས་པ་སྐུ་འབྱམས་ཀླས་ལ་ཕྱག་འཚལ་ལོ། །དེ་བཞིན་གཤེགས་པ་འཇིགས་པ་ཐམས་ཅད་དང་བྲལ་བའི་དཔལ་ལ་ཕྱག་འཚལ་ལོ། །ཐལ་སྦྱར་རམ་དྲིལ་བུ་རྒྱུན་ཆག་གང་རུང་གིས། མཆོད་སྦྱིན་གཏོར་མ་གཟུགས་སྒྲ་དྲི་རོ་རེག་བྱ་འདོད་པའི་ཡོན་ཏན་ལྔ་དང་ལྡན་པ་འདི་ཉིད་རྒྱ་གར་རྡོ་རྗེ་གདན་གྱི་གཙོ་བྱས་པའི་འཛམ་བུ་གླིང་བཞིའི་བདག་པོ་རྣམས་དང་། ཁྱད་པར་དུ་བོད་ཁམས་སྐྱོང་བར་བྱེད་པའི་བསྟན་མ་བཅུ་གཉིས། སྒོས་དབུས་གཙང་རུ་བཞི། བྱེ་བྲག་ཏུ་ཡུལ་ཕྱོགས་དང་། ས་ཕྱོགས་འདི་ཉིད་ན་གནས་པའི་ལྷ་ཀླུ། བཙན། བདུད། རྒྱལ་པོ། མ་མོ། ས་བདག་གཉན་མཐུ་བོ་ཆེ། གནས་བདག གཞི་བདག ཡུལ་བདག གྲོང་བདག དཀོར་བདག གཉུག་མར་གནས་པ་རྣམས་ལ་འབུལ་ལོ། །འཇིག་རྟེན་གྱི་ཁམས་སུ་ཆར་ཆུ་དུས་སུ་འབབ་པ། ལོ་ཕྱུགས་རྟག་ཏུ་ལེགས་པ། མི་ནད་ཕྱུགས་ནད་མུ་གེ་ཐམས་ཅད་རྒྱུན་ཆད་ཅིང་མི་འབྱུང་བ། དུས་ཀྱི་འཁྲུག་པ་ཐམས་ཅད་ཉེ་བར་ཞི་བ་དང་། རྣལ་འབྱོར་པ་བདག་ཅག་དཔོན་སློབ་ཡོན་མཆོད་འཁོར་དང་བཅས་པ་ཐམས་ཅད་འགྲོ་ན་མ་ཆགས་འདུག་ན་མ་དོགས། འགྲོ་བ་ལ་བཤོལ་འདེབས་མ་བྱེད། སྡོད་པ་ལ་བསྐུལ་མ་མ་བྱེད། གནས་མགྲོན་གྱི་དམ་ཚིག་སྲུང་། བདག་ཅག་དཔོན་སློབ་འཁོར་དང་བཅས་པ་ཐམས་ཅད་འགྲོ་འདུག་བྱ་བ་སྤྱོད་ལམ་ཅི་བྱེད་ཀྱང་རུ་ང་བ་དང་ཕྲག་དོག་མ་མཛད་པར་ཆོས་དང་མཐུན་པའི་དོན་ཐམས་ཅད་ཡིད་བཞིན་དུ་འགྲུབ་པ་དང་། ཁྱད་པར་བདག་གི་ཡིད་ལ་རེ་བའི་སོགས་གོང་བཞིན་འཕྲིན་བཅོལ། ཡིག་བརྒྱ་ལན་གསུམ། མ་འབྱོར་པ་དང་སོགས་ནོངས་བཤགས། རྟེན་ཡོད་ན་ཕྱོགས་བཅུ་ན་སོགས་བརྟན་བཞུགས། མེད་ན་ཨོཾ་ཁྱེད་ཀྱིས་སོགས་གཤེགས་བསྡུ། རང་གི་དཔྲལ་བར་ཨོཾ་སོགས་གོ་བགོ དགེ་བ་འདི་ཡིས་མྱུར་དུ་བདག །རྗེ་བཙུན་སྒྲོལ་མ་འགྲུབ་གྱུར་ནས་སོགས། རྗེ་བཙུན་སྒྲོལ་མ་ཁྱེད་སྐུ་ཅི་འདྲ་དང་སོགས། ཁྱེད་ལ་མཆོད་ཅིང་སོགས། སྟོན་མཆོག་དམ་པ་སོགས་བསྔོ་སྨོན་བཀྲ་ཤིས་བྱའོ། །ཐུན་བཞི་བྱེད་ན་ཐོར་ཐུན། སྔ་ཐུན། དགོང་ཐུན། ཐུན་གསུམ་ལ་འདི་བཞིན་དང་། སྲོད་ཐུན་ལ་བཟླས་པའི་མཇུག་གི་མཆོད་བསྟོད་འདོད་གསོལ་རྫོགས་ནས་གཉིས་ཀྱི་མཚམས་སྦྱར། ཐོ་རངས་ལྡང་བའི་ཚོད་ལ་གཉིད་སད་པ་དང་གཏོར་འབུལ་སོགས་ཐུན་གྱི་རྗེས་རྣམས་བྱས་པ་ཐོར་ཐུན་ལ་འཇུག དེ་ལྟ་བུའི་ཚུལ་གྱིས་བསྙེན་པ་བྱེད་ཚུལ་ནི་ཀུན་མཁྱེན་བཀྲ་ཤིས་རྣམ་པས་མཛད་པའི་ཤྲ་ཝ་ཎའི་སྒྲུབ་ཐབས་ལས་འདི་དག་ཁྲི་ཕྲག་གཅིག་བསྙེན་པ་བྱས་ན་ས་འོག་གི་གཏེར་མཐོང་བར་བཤད་པས་དེ་ལྟའི་རིམ་པ་ལ་འབད་པར་བྱ་ཞིང་། ནུབ་མོ་ཉལ་ཁར་ལྷག་པར་ཡང་འབད། འདུན་པ་རྩེ་གཅིག་པས་ལྷ་མོའི་པང་དུ་མགོ་བཞག་པར་བསམས་པས། མགོ་བྱང་དུ་བསྟན། གཡས་འོག་ཏུ་བཅུག་ལ་ཉལ། གཉིད་ལ་འགྲོ་ཁར་སྔགས་ཅི་ནུས་བཟླས། སེམས་མ་ཡེངས་པ་གལ་ཆེ། མཚམས་བྱེད་པའི་དུས་སུ་མི་ཁྱི་སོགས་དང་མི་འཕྲད་པར་བྱེད་ཅིང་། རབ་བསྙུང་གནས་ཆིག་དྲིལ། དེ་མ་གྲུབ་ཀྱང་ཕྱི་དྲོའི་ཁ་ཟས་དང་། ཤ་ཆང་སྔོ་ཚོད་ཀྱི་རིགས་དང་། ཁྱད་པར་སྒོག་བཙོང་དང་ལ་ཕུག་མི་ཟ། དུས་ཐམས་ཅད་དུ་བཤགས་པ་ལ་འབད། ཐུན་མཚམས་སུ་སྒྲོལ་མ་འདོན། ཞེས་དང་། ཡང་དེ་ཉིད་ལས། ཟས་ཟ་བའི་ཚེ་ཕུད་བླ་མ་དང་ཤྲ་ཝ་ཎ་ལ་ཕུལ། རང་སྒྲོལ་མའི་ང་རྒྱལ་དང་ལྡན་པས་ཟ། ནངས་པར་ལངས་མ་ཐག་དང་། བཟའ་ཟོས་རྗེས་དང་། དྲི་ཆུ་དོར་བའི་རྗེས་སུའང་ཆབ་བླངས། དེ་ལྟར་འབད་ན་རབ་ཞག་གསུམ། འབྲིང་ལྔ། ཐ་མ་བདུན་ནས་འགྲུབ་སྟེ་དངོས་སུ་ལུང་སྟོན་པའམ། བརྡའི་ཚུལ་དུ་གསལ་བར་འགྱུར། གལ་ཏེ་མི་གསལ་ན་བསྐྱར་བས་གསལ་བར་འགྱུར། བརྡའི་ཚུལ་དུ་དཔྱད་ཤེས་པར་བྱ། ངན་ན་བཟློག་པའི་ཐབས་བསྟན་དུ་གསོལ་ཞེས་བྲི། དང་པོ་དོན་གཅིག་བརྟག དེ་ནས་འགའ་ཡང་རིམ་པས་བརྟག ཚུལ་འདི་སྐྱེ་བ་སྔ་ཕྱི་དང་། རང་གཞན་ཀུན་གྱི་དོན་ཐམས་ཅད་གསལ་བར་ནུས་ཏེ། འདི་ལས་མཆོག་ཏུ་གྱུར་པའི་རྨི་ལམ་སྒྲུབ་ཐབས་མེད་པར་བླ་མ་རྣམས་གསུངས་ཤིང་མྱོང་བས་ཀྱང་གྲུབ་ལགས། འཇམ་དཔལ་དཔའ་བོ་གྲུབ་པའི་རྒྱུད་ནས་གསུང་། ཞག་བདུན་ནས་མ་གྲུབ་ན། སྒྲིབ་པ་ཤས་ཆེ་བ་ཡིན། བཤགས་སྡོམ་ལ་འབད། ལན་གསུམ་བསྐྱར་ན་མི་འགྲུབ་པ་མི་སྲིད་དོ། །དཀོར་དང་གྲིབ་ཆེན་གྱི་ཟས་ལ་འཛེམས་པ་གལ་ཆེའོ། །ཞེས་གསུངས་པ་ལྟར་ཡིན་པས་དེ་བཞིན་དུ་བྱའོ། །ཞེས་ལྷ་མོ་ཤྲ་ཝ་ཎའི་སྒོ་ནས་རྨི་བརྟག་སྒྲུབ་ཚུལ་འདི་ཡང་ས་སྐྱ་པ་ངག་དབང་ཀུན་དགའ་བློ་གྲོས་ཀྱིས་དྭགས་པོ་པཎ་ཆེན་བཀྲ་ཤིས་རྣམ་རྒྱལ་གྱི་གསུང་ལ་གཞི་བྱས། གོང་འོག་གི་འཚམས་རྣམས་རྒྱུད་སྡེ་དང་མི་འགལ་ཕྱིན་ཉམས་སུ་ལེན་བདེ་བ་རང་གལ་ཆེ་བས་དེ་བཞིན་དུ་བསྒྲིགས་པ་འདི་འགལ་འཁྲུལ་ནོངས་པའི་ཚོགས་ཅུང་ཟད་ཀྱང་མེད་ཅིང་བཀྲས་རྣམ་པའི་སྒྲུབ་ཐབས་སུ་བསྙེན་པའི་སྔོན་དུ་ཞག་གཉིས་གསུམ་ཙམ་ཞིག་གཏོར་མ་དང་བསྲུང་འཁོར་ནན་ཆེན་བྱ་བར་བཤད་པས་དེ་དག་ནི་གཏོར་མ་བརྒྱ་རྩ་སོགས་གཏོར་མ་རྒྱས་བསྡུས་གང་རུང་དང་ཨུཥྞི་ཥ་དང་བྲག་རྫོང་མ་སོགས་སྲུང་འཁོར་གང་རུང་ལ་འབད་ན་འཐུས་ཤིང་གོ་ཆོད་པ་སྔོན་འགྲོའི་ཚུལ་དུ་ཞག་ཤས་དེ་ལྟར་བྱ་ཞིང་། དངོས་གཞིའི་སྐབས་ཆོས་སྐྱོང་གི་གཏོར་འབུལ་འདི་ནི་རང་གང་རྟེན་གྱི་ཆོས་སྐྱོང་ལ་འབུལ་བ་ལས། གུར་ཞལ་སོགས་ངེས་པར་མི་དགོས་ཤིང་། ཆོས་སྐྱོང་བརྟེན་པ་དམིགས་བསལ་མེད་ན་རྒྱལ་ཆེན་བཞི་ལ་ཕུལ་བས་འཐུས་པས་དེ་ལྟར་ཤེས་པར་བྱའོ།། །།མངྒལཾ།། །།

ཀུན་དགའ་བློ་གྲོས།
ལྷ་མོ་ཤྲཝཎའི་སྒོ་ནས་རྨི་བརྟག་སྒྲུབ་ཚུལ།

:Rare Texts of the Sakya